Saltar? Llits elàstics, inflables i altres ginys a revisar. 

En els darrers anys hem pogut veure un increment en l'ús de llits elàstics, 
inflables i altres estris per saltar utilitzats per la població infantil i juvenil. 
Aquesta moda s'ha propagat des dels EUA cap a molts altres països, entre 
ells el nostre. Primer van arribar els llits elàstics als patis i jardins, els 
inflables gegants i més recentment han irromput els parcs lúdics interiors 
amb múltiples llits elàstics enllaçats i envoltats de piscines de pilotes o blocs 
d'escuma on els infants es capbussen. 

En tots ells, la principal coincidència és oferir diversió a través del salt 
propulsat des d'una superfície elàstica, de manera que l'energia cinètica que 
es produeix en saltar sigui més elevada que no pas quan es salta sobre el 
terra. 

Aquest efecte de propulsió que facilita el salt i que agrada molt als infants 
pot convertir-se també en potencialment perillós sobretot pels més petits. 

Als EUA, on fa temps que es realitzen aquestes pràctiques, les associacions 
de pediatres alerten cíclicament des dels anys 70 dels perills d'aquests ginys 
pels infants, desaconsellen l'ús dels llits elàstics domèstics, reclamen més 
mesures de seguretat en els parcs amb llits elàstics i demanen la supervisió 
constant dels adults per intentar evitar el nombre i la gravetat dels 
accidents que arriben a urgències. 


i 





Amb l'increment del nombre de parcs que fomenten els salts, la AAP 
(American Academy of Pediatries) va redactar i publicar l'article Trampoline 
Safety in Childhood and Adolescence 1 i el Ministeri de Salut de Canadà Vot re 
santé et vous: Sécurité du trampoline 2 . 

El passat octubre de 2019 es va presentar un estudi retrospectiu 3 a la 
Conferència Nacional de Pediatria dels Estats Units on s'evidenciava que 
entre els anys 2008 i el 2017 s'havia doblat el percentatge de fractures 
òssies infantils degudes als llits elàstics, de manera que havien passat del 
3,6% al 6,2%. És a dir que al 2017 als EUA, de 100 infants amb fractura 
òssia, un 6,2% havien patit la fractura en un llit elàstic. 

Bona part de les visites a urgències van requerir ingrés hospitalari i cirurgia. 
En alguns casos van quedar seqüeles posteriors a la lesió. Cal tenir en 
compte que als EUA no existeix el model de sanitat pública i que moltes 
asseguradores exclouen les lesions d'aquest tipus de pràctica de les seves 
pòlisses d'assegurances. 

L'increment del nombre de lesions pediàtriques en la darrera dècada 
s'observa en estudis de diferents llocs del món (EUA 1 , Canadà 3 , Gran 
Bretanya 5 - 6 , Irlanda 7 , França 8 , Itàlia 9 ,Korea 10 , Austràlia 11 , Palma de 
Mallorca 12 , etc.) i és proporcional a l'increment del nombre d'instal·lacions 
que van apareixent i al creixent nombre d'usuaris. 

Factors de risc i lesions. 

Sabem que saltar s'utilitza com a teràpia i que té efectes beneficiosos 
estudiats i comprovats quan es realitza adequadament i amb seguretat. 
Però què pot passar quan la seguretat no està garantida o és insuficient? 

Els factors de risc més freqüents que hi ha documentats són: 

-caure o saltar fora del llit elàstic, trampolí o inflable. 

-impactar amb una o més persones que estan saltant simultàniament, 
sobretot si són de pes o grups d'edat diferents. 

-impactar en els marges o estructures del llit elàstic. 

-fer un mal aterratge sobre el cap o el coll, sobretot en intents de piruetes 
com tombarelles o salts mortals (flips). 

Algunes de les lesions que pateixen els infants en els llits elàstics i els 
inflables estan descrites en múltiples estudis 1 ' 3 -; lesió per aixafament de 
mans i peus (amb i sense fractura de dits), hematoma greu per xoc, lesió 
ocular per contusió, lesió ocular per impacte de partícules a alta velocitat 16 , 
fractura proximal de tíbia, luxació de genoll, trombosi de l'artèria poplítia 17 , 
fractura d'húmer, luxació d'húmer, fractura de radi, fractura de cúbit, luxació 
del colze, lesions de peu i turmell per atrapament entre el marc i la part 
elàstica del trampolí; entorsi de turmell, fractura i luxació esternal, fractura 
nasal, fractura maxil·lar, fractura malar, fractura frontal, fractura de crani, 
lesions dentals, lesions linguals, distensió de lligaments cervicals, luxació de 
Cl i C2 (zona especialment delicada en infants amb trisomia 21), lesió 
uretral, lesió testicular, afectació d'òrgans per contusió, fractura vertebral, 
paràlisi, secció de l'artèria vertebral (associada a una hiperextensió i rotació 
brusca del coll, pot aparèixer a les 24-48h d'haver fet l'activitat), ictus, 
mort. 

S'han descrit també lesions específiament associades als parcs amb llits 
elàstics 13 - 14 : a nivell de l'extremitat superior la que afecta al còndil humeral 
i a nivell de l'extremitat inferior la fractura proximal de la tíbia. Són lesions 
per compressió i cisallament (segons la classificació de fractures de Salter- 
Harris corresponen al tipus V 14 ). Afecten la fisi o cartílag de creixement, és 
a dir la zona per on l'os té la capacitat de créixer fins aproximadament els 
16 anys d'edat. Aquest tipus de lesions òssies poden passar 
desapercebudes en una primera radiografia i no fer-se evidents fins uns dies 
més tard en la imatge. Poden arribar a comprometre el creixement de 
l'extremitat afectada i quedar com a seqüela una deformitat òssia. 

Perquè hi ha més risc per als més petits? 

Es desaconsella rotundament l'ús d'estructures elàstiques en infants menors 
de 6 anys ja que tenen un esquelet immadur per a poder absorbir 
correctament l'energia cinètica que es produeix en els salts de forma 
repetida i intensa. Hi ha més risc de compressió de les línies de creixement 
a nivell de les parts distals dels ossos llargs de les extremitats inferiors. 
Aquesta compressió pot tenir repercussions en el creixement ossi a nivell de 
les extremitats. 

S'ha observat que la proporció de lesions és més alta en infants de 6 anys 
(63,7% del total) en comparació amb els adolescents d'entre 14 i 17 anys, 
que són menys propensos a lesionar-se quan salten en els parcs amb llits 
elàstics 6 . 

Els infants de 6 a 8 anys anys haurien d'haver après a saltar bé a terra, 
sobre ambdós peus i també monopodalment (a peu coix), per tal de tenir 
un bon control de la seva postura i de l'equilibri abans de començar a saltar 
en una superfície elàstica. 

Segons els estudis 6 - 7 si dos o més infants de diferent pes i edat, 
coincideixen en una superfície elàstica o pneumàtica, l'infant de menys pes 
tindrà 13,6 vegades més risc de patir lesions, donat que el pes corporal és 
menor i també hi ha menys habilitat motriu. 

Precaucions. 

Abans d'utilitzar els llits elàstics els pares, els tutors i els infants haurien de 
tenir la informació necessària per poder decidir en cada situació si és o no 
convenient fer-ne ús. 

Si es decideix fer-ne ús, cal assegurar-se que l'infant ha entès les normes i 
precaucions: 

- treure collars, cadenes, ulleres, coses de les butxaques i altres objectes 
que puguin desprendre's durant els salts. 

- evitar sabates amb cordons. Millor saltar descalç o amb mitjons 
antilliscants. 

- no saltar més d'una persona alhora. 

- saltar al centre del llit elàstic o inflable. 

- evitar estar als marges. 

- no intentar fer tombarelles ni salts mortals (flips). 

- evitar la fatiga, un infant cansat té més risc de lesionar-se i de lesionar els 
altres. 

- no baixar saltant. 

- fer tota l'activitat amb supervisió dels pares o tutors. 

Igual com es fa en altres activitats, o en la iniciació als esports com la 
natació, l'esquí o l'equitació per exemple, també hauríem d'iniciar els 
usuaris, menors o adults, en l'ús de les superfícies elàstiques. 

L'entrenament progressiu i amb supervisió és important per aprendre a 
saltar amb amortiguació, aterrar adequadament, aturar-se i detectar quan 
cal descansar. Són aprenentatges bàsics, previs per a poder fer accions més 
complexes i de més risc com tombarelles o salts mortals (flips). Si mirem 
algun dels tutorials accessibles per internet 18 per a aprendre a saltar i fer 
acrobàcies, veurem que hi ha una sèrie de consideracions a fer que 
requereixen un control i un entrenament corporal progressiu damunt de les 
superfícies elàstiques i per tant inestables. 

Alguns parcs fan signar un consentiment previ on s'avisa de possibles riscos 
de lleus a greus, es limita l'edat o l'alçada dels menors i en teoria hi ha 
unes certes normes d'ús, entre les quals la prohibició de compartir el mateix 
quadrant elàstic. Però la realitat i els diversos estudis demostren que un 
bon nombre de lesions pediàtriques continuen produint-se. 

Efectes secundaris indesitjables. 

Quan la lesió no es fa evident en el mateix moment en què s'ha realitzat 
l'activitat, els pares poden observar que hores després o l'endemà, l'infant 
ha canviat la seva postura, coixeja, està encongit o tort. Pot ser que 
expressi dolor, impotència funcional o malestar en alguna part concreta del 
cos, sovint als turmells, genolls, malucs a la columna vertebral, que 
aparegui una torticoli, cefalea, etc. 

En tots aquests casos és important descartar que no hi hagi alguna lesió i 
portar l'infant a un centre d'atenció sanitària on es farà una exploració i un 
diagnòstic. També cal tornar a visitar-se si malgrat no hi ha hagut cap 
diagnòstic de lesió, l'infant es continua queixant ja que algunes fractures 
poden passar desapercebudes en un primer moment i no evidenciar-se fins 
al cap d'uns dies, quan han començat a consolidar. 

La consulta osteopàtica. 

Sovint observem que després d'una pràctica de salts en superfícies 
elàstiques l'infant arriba a la consulta amb una postura en torsió o 
desalineada. La primera pregunta que fem és si hi ha hagut alguna caiguda, 
cop o accident darrerament. Si no n'hi ha hagut, preguntem específicament: 
"has saltat en algun llit elàstic?". I sovint la resposta és que sí. 

És important tractar aquesta desalineació, per la incomoditat que pot 
representar per a l'infant en el seu dia a dia, i a més perquè està en ple 
creixement. Si el cos de l'infant no ha aconseguit reajustar-se tot sol, la 
"lesió osteopàtica" es mantindrà i pot condicionar canvis de llarga durada o 
permanents en la postura, la visió, el moviment i l'aprenentatge. 

Amb l'osteopatia es proposa resincronitzar les parts que han quedat 
bloquejades o afectades per tal que la totalitat pugui tornar-se a expressar 
en salut. 

A tenir en compte. 


Cal que els pares i tutors siguin conscients que certes ofertes d'oci que 
s'ofereixen actualment poden tenir riscos importants per a la salut dels 
infants, algunes vegades irreversibles (també inclouríem aquí certs parcs 
aquàtics). És important que un adult supervisi aquest tipus d'activitats i 
sigui capaç d'identificar les pràctiques de risc potencial per tal d'evitar-les, 
tal com es fa habitualment en les piscines o en les pistes d'esquí, on els 
més petits són vulnerables. 

A més, aquest auge està ocasionant un augment de la despesa sanitària en 
les urgències pediàtriques, radiologia, RMN, TAC, ecografies, visites de 
traumatologia, cirurgia, estades hospitalàries, rehabilitació, visites de 
control, medicació, etc. 6 > 9 

Els serveis de prevenció de salut i les administracions hauran de continuar 
atents als efectes deguts a l'augment d'aquestes pràctiques en parcs amb 
llits elàstics, inflables i altres ginys per saltar. 

Per part dels municipis i entitats caldria revisar quin tipus d'oci s'ofereix als 
infants i als joves. Es pot apostar per ofertes divertides, creatives i 
saludables per un públic que té ganes de passar-s'ho bé i que es mereix 
una qualitat i una atenció amb el mínim de riscos possibles. 


Maragda Estany Corbera 
Osteòpata DO, ROE 687 
Fisioterapeuta col. 825 
maragda.estany@larodona.net 

http://www.larodona.net 

